Läänemaal

Mees söötis jõe ääres veised, võttis mullika ja viskas üle jõe. Mõtleb: «Ohoo! Kui mul nii palju rammu on, siis lähen vastaseid otsima.» Läheb ka ja jõuab õhtuks ühe vana naise juure sauna, saab süüa ja läheb puhkama. Tüki aja pärast tulevad vananaise mees ja pojad koju, hakkavad ka leiba võtma, ja söönud teo leiba ja vanni silku, siis läinud ka magama. Püksivärbli tuul olnud nendel aga nii kange, et mees ühest seinast teise lennanud. Suure hädaga paneb ta putkama. Teel tuleb talle Kalev vastu ja laseb ta oma püksitasku pugeda. Tüki aja pärast tulevad kaks vananaise poega ka sinna ja lähevad Kaleviga tülisse: sellel olnud just lauakoorem seljas, visanud ta maha ja annud ikka lapiti lauaga. Korraga hüüdnud hääl põõsast: «Anna serviti!» Kalev andnud ja võitnud mehed ära. Pärast läinud põõsa otsima ja leidnud siili, kes talle nõu oli andnud. Tänuks andnud ta siilile oma kuuehõlma tüki. H II 2, 699 < Vigala, Velise v., Mäliste k.-M. Liedenberg < Jaan Kalmus (1889).